*Projekts*

**Informatīvais ziņojums**

**“Par institucionālo risinājumu Latvijas iesaistei Eiropas Savienības attīstības sadarbības finanšu instrumentu īstenošanā”**

Informatīvais ziņojums “Par institucionālo risinājumu Latvijas iesaistei Eiropas Savienības attīstības sadarbības finanšu instrumentu īstenošanā” (turpmāk – Informatīvais ziņojums) ir izstrādāts, pamatojoties uz Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 219.uzdevuma 2.pasākumu “Nodrošināt priekšnoteikumus, tai skaitā nepieciešamo institucionālo ietvaru, lai sekmētu Latvijas iesaisti Eiropas Savienības (turpmāk – ES) ārējo (attīstības sadarbības) finanšu instrumentu īstenošanā”.

Informatīvajā ziņojumā tiek izklāstīta esošā situācija attiecībā uz Latvijas iesaisti ES ārējās darbības instrumentu finansētu projektu īstenošanā, identificēti pastāvošie šķēršļi un piedāvāts veikt institucionālus uzlabojumus, lai sekmētu plašākas Latvijas attīstības sadarbības projektu īstenotāju – valsts pārvaldes institūciju, pilsoniskās sabiedrības organizāciju (turpmāk – PSO) un privātā sektora iespējas iesaistīties ES attīstības sadarbības projektu īstenošanā partnervalstīs.

Priekšlikums paredz radīt ietvaru un noteikt vienu koordinējošo institūciju, kas sniegtu atbalstu un radītu jaunas iespējas Latvijas projektu īstenotājiem iesaistīties liela apmēra ES attīstības sadarbības projektu īstenošanā, t.sk. vadošo partneru statusā, vienlaicīgi neierobežojot līdzšinēji veiksmīgo Latvijas īstenotāju darbību un to turpmākās iespējas.

**Šāds institucionālais risinājums paredz Centrālajai finanšu un līgumu aģentūrai (turpmāk - CFLA) uzņemties jaunas funkcijas, kas saistītas ar Latvijas iesaistes sekmēšanu ES ārējās darbības instrumentu finansētos projektos, t.sk. nodrošinot ES ārējās darbības instrumentu finansētu projektu administrēšanu, sniedzot atbalstu** **valsts pārvaldes institūcijām, PSO, kā arī komersantiem[[1]](#footnote-1), kuri ir ieinteresēti iesaistīties ES ārējās darbības instrumentu finansētu projektu ieviešanā, uzņemoties vienotā kontaktpunkta un koordinatora lomu projektu piedāvājumu izstrādes, iesniegšanas un projektu administrēšanas, t.sk. uzraudzības un pēc uzraudzības procesā.**

**CFLA iesaiste, piedāvājot konsultatīvu atbalstu projektu izstrādē, iesniegšanā un administrēšanā, tiktu vērtēta saskaņā ar lietderības, ekonomiskās pamatotības un efektivitātes principiem. Valsts pārvaldes iestādes, PSO un komersanti ar pietiekamu projektu vadības kapacitāti un pieredzi attīstības projektu plānošanā un īstenošanā, arī turpmāk varēs patstāvīgi izstrādāt, iesniegt un īstenot projektus ES attīstības sadarbības finanšu instrumentos, un iespēja sadarboties ar CFLA būs pieejama pēc brīvprātības principa.** **Šāds risinājums, cita starpā, būtu piemērojams arī gadījumos, kad projekta saturisko ekspertīzi nodrošinošās institūcijas ieskatā būtu lietderīgi iesaistīties tikai konkrētu projekta aktivitāšu ieviešanā, neuzņemoties visa projekta īstenošanu vai galvenā partnera lomu, to uzticot starptautiskajam partnerim.**

1. **Situācijas apraksts**

Latvijas oficiālās attīstības palīdzība un iemaksas daudzpusējos formātos

Saskaņā ar Latvijas starptautiski izteikto apņemšanos gan Apvienoto Nāciju Organizācijas (turpmāk – ANO) (ANO Dienaskārtība ilgtspējīgai attīstībai 2030, Adisabebas Rīcības programma par finansējumu attīstībai), gan ES līmenī, kā arī nacionāli apstiprinātiem politikas plānošanas dokumentiem (Latvijas Attīstības sadarbības politikas pamatnostādnes 2016.-2020.gadam) Latvija sniedz ieguldījumu globālās attīstības veicināšanā un attīstības valstu izaugsmē.

2018.gadā Latvijas oficiālā attīstības palīdzība (turpmāk – OAP) bija 29 milj. EUR. 86% jeb 25 milj. EUR bija daudzpusējā palīdzība. Lielāko daļu veidoja Latvijas ieguldījums ES vispārējā budžeta 4.kategorijā *(Heading 4)* un iemaksas Eiropas Attīstības fondā *(European Development Fund) –* 22,5 milj. EUR jeb 77% no OAP. Pēdējos gados veiktas iemaksas arī citos ES izveidotos mehānismos un trasta fondos, piemēram, ES Ārkārtas trasta fondā Āfrikai, kas tiek uzskaitīta kā divpusējā palīdzība un sniegta ar ES institūciju starpniecību.

ES un tās dalībvalstis kopīgi ir lielākais OAP sniedzējs pasaulē. Latvija aktīvi iesaistās ES attīstības sadarbības politiku veidošanā un ar ieguldījumu ES vispārējā budžetā, iemaksām Eiropas Attīstības fondā un minētajos ES mehānismos un trasta fondos piedalās ES ārējās darbības (attīstības sadarbības un arī humānās palīdzības) finansēšanā.

ES ārējās darbības finansējums

ES finansējums ārējai darbībai esošajā ES daudzgadu budžetā (2014.-2020.gadam) ir 96.5 mljrd. EUR. Savukārt atbilstoši š.g. 21.jūlijā pieņemtajiem Eiropadomes secinājumiem finansējumu ES ārējai darbībai nākamajā daudzgadu budžetā (2021.-2027.gadam) paredzēts palielināt līdz 98,4 mljrd. EUR.

Esošā ES daudzgadu budžeta ietvaros ES ārējās darbības instrumenti ir sadalīti atbilstoši ģeogrāfiskajām un tematiskajām prioritātēm. Nozīmīgākie no tiem ir Attīstības sadarbības instruments (DCI), Eiropas Kaimiņattiecību instruments (EKI), Eiropas Attīstības fonds (EDF), Eiropas Fonds ilgtspējīgai attīstībai (EFSD), Garantiju fonds ārējai darbībai u.c.. Savukārt jaunā daudzgadu budžeta ietvaros Eiropas Komisijas priekšlikums paredz izveidot vienu globālo instrumentu (Kaimiņattiecību, attīstības sadarbības un starptautiskās sadarbības instrumentu), kas apvienotu augstāk minētos instrumentus un tiktu plānots atbilstoši ģeogrāfiskajām un tematiskajām programmām.

Absolūti lielākā daļa no šī finansējuma tiek novirzīta attīstības valstu drošības, labas pārvaldības un labklājības veicināšanā, t.sk. uzlabojot uzņēmējdarbības vidi un sekmējot ekonomiskās attiecības un tirdzniecību. Finansējumu pārvalda Eiropas Komisija sadarbībā ar ES delegācijām partnervalstīs un ES finansētos projektus ievieš ES dalībvalstis (to attīstības aģentūras, attīstības bankas, publiskais sektors, privātais sektors, PSO), partnervalstis (valsts pārvaldes institūcijas, PSO), starptautiskās organizācijas, finanšu institūcijas u.c. ieviesēji.

Lai maksimizētu ES finansējuma ietekmi, ES attīstības sadarbības finansējums tiek ieviests dažādos veidos: tiešais atbalsts attīstības valstu valdībām (budžeta atbalsts), granti, iepirkumi (pakalpojumi, piegādes, darbi), kā arī finanšu instrumenti privātajam sektoram (aizdevumi, garantijas). Tādu ieviešanas veidu kā grantu un iepirkumu īstenošanai var tikt izmantotas dažādas pārvaldības formas – Eiropas Komisijai nodrošinot tiešu un netiešu pārvaldību. Netiešās ieviešanas jeb deleģētās sadarbības gadījumā viss instrumenta ieviešanas cikls tiek uzticēts trešajai pusei (piemēram, ES dalībvalstu attīstības aģentūrām vai starptautiskajām organizācijām).

Latvijas pieredze iesaistoties ES ārējās darbības finansējuma īstenošanā

Latvijas iesaiste ES ārējā finansējuma instrumentu ieviešanā galvenokārt notiek caur vienu no grantu formām - ES finansētajiem mērķsadarbības (Twinning) projektiem. Apstiprināto Twinning projektu skaits, t.sk. Latvijai kā vadošajam partnerim, liecina par pieaugošo publiskās pārvaldes sektora ekspertu profesionalitāti un valsts institūciju iespējām izpildīt Twinning projektu saturiskos un tehniskos kritērijus. Vienlaicīgi pastāv potenciāls uzlabot vai atsevišķām valsts pārvaldes iestādēm radīt jaunas iespējas iesaistīties Twinning projektos, nodrošinot vienotu metodisku atbalstu un nepieciešamības gadījumā arī projektu administrēšanas pakalpojumus.

1.tabula

**Latvijas iesaiste Twinning projektu īstenošanā**

|  |  |  |  |  |  |  |
| --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** |
| **Iesniegtie piedāvājumi** | 6 | 9 | 16 | 12 | 8 | 7 |
| **Apstiprinātie piedāvājumi** | 0 | 2 | 9 | 6 | 1 | 5 |
| **Latvija kā vadošais partneris** | 0 | 2 | 4 | 2 | 0 | 2 |

*Avots: Finanšu ministrija*

Vērtējot Latvijas projektu īstenotāju iesaisti citās ES ārējā finansējuma formās (piemēram, tehniskās palīdzības projekti vai iepirkumi) jāsecina, ka tā ir bijusi minimāla. Tā notikusi galvenokārt ekspertiem individuāli piedaloties citu ES dalībvalstu īstenotajos ES finansētajos projektos vai valsts institūcijām, komersantiem (piemēram, konsultāciju uzņēmumiem) iesaistoties konsorcijos, kur kā vadošie ir citu ES dalībvalstu partneri. Kā uzteicamu piemēru Latvijas aktīvai iesaistei ES finansēta projekta īstenošanā var minēt Latvijas Valsts robežsardzes vadošo lomu Robežu pārvaldības programmas Centrālāzijā (*Border Management Programma in Central Asia,* turpmāk - BOMCA) 9.posmā un plānotājā BOMCA 10.posmā 2020.-2025.gadā, kuram plānotais finansējums ir 21,75 milj. EUR.

2.tabula

**Latvijas iesaiste ES attīstības sadarbības instrumentu īstenošanā (2017. un 2018.gads)**

|  |  |  |  |
| --- | --- | --- | --- |
| **Instruments** | **Kopējais finansējums projektiem (EUR)** | **Projektu skaits, kuros iesaistīti Latvijas īstenotāji** | **Latvijas projektu īstenotāju piesaistītais finansējums (EUR)** |
| **2018** |  |  |  |
| Pirmspievienošanās instruments (IPA) | 871,303,597 | 2 | 1,250 |
| Eiropas Kaimiņattiecību instruments (ENI) | 1,042,659,049 | 10 | 282,631 |
| Attīstības sadarbības instruments (DCI) | 1,481,812,960 | 4 | 1,752,857 |
| Eiropas Attīstības fonds (EDF) | 28,037,301 | 0 | 0 |
|  |  |  |  |
| **2017** |  |  |  |
| Pirmspievienošanās instruments (IPA) | 468,841,762 | 5 | 1,244,352 |
| Eiropas Kaimiņattiecību instruments (ENI) | 1,047,734,409 | 13 | 871,777 |
| Attīstības sadarbības instruments (DCI) | 1,331,221,967 | 11 | 218,384 |
| Eiropas Attīstības fonds (EDF) | 73,898,032 | 0 | 0 |

*\*Avots: Eiropas Komisijas datu bāze. Tiek atspoguļotas Eiropas Komisijas finanšu saistības pret projektu ieviesējiem konkrētā gada ietvaros saskaņā ar noslēgtajiem līgumiem. https://ec.europa.eu/budget/fts/index\_en.htm*

Apkopojot līdzšinējo pieredzi[[2]](#footnote-2) var secināt, ka nostiprinās Latvijas attīstības sadarbības īstenotāju interese par attīstības sadarbību un spējas īstenot attīstības sadarbības projektus. Par pieaugošo valsts un pašvaldību iestāžu, ekspertu, PSO un privātā sektora interesi un spējām, liecina pieaugošais projektu iesniegumu skaits Ārlietu ministrijā (turpmāk – ĀM) attīstības sadarbības projektu granta konkursos[[3]](#footnote-3), kā arī dalība citu donoru un starptautisko organizāciju finansētajās programmās un projektos.

Latvijas projektu īstenotājiem ir zināšanas, pieredze un ekspertīze, kas ir novērtēta no partnervalstu puses, kā arī atbilstība ES līmeņa projektu profesionalitātes kritērijiem. Tomēr, lai pretendētu uz ES ārējās darbības instrumentu finansētu projektu administrēšanu (iepirkumi (pakalpojumi, piegādes, darbi) un, īpaši, deleģētā sadarbība), šobrīd būtisks trūkums ir tas, ka Latvijā nav vienota kontaktpunkta jeb kompetentas institūcijas, kas centralizēti un, ievērojot vienotu pieeju un metodiku, sniegtu konsultatīvu un administratīvu atbalstu Latvijas institūcijām un citām ieinteresētajām pusēm, kas vēlas pieteikties dalībai ES projektos, tostarp, sadarbībā ar citiem sadarbības partneriem nodrošinātu atbilstību liela apjoma projektu tehniskajiem un finanšu kritērijiem. Turklāt, projektus deleģētās sadarbības ietvaros var īstenot tikai dalībvalstu specializētās attīstības aģentūras vai specializēti departamenti, kas pirms tam kvalificējušies 9 pīlāru sistēmai (EK akreditācijas process).

Covid-19 izraisītā globālā krīze ir ievērojams izaicinājums arī ES partnervalstu veselības aprūpes un sociālekonomiskajām sistēmām. Tādējādi tūlītējas atbildes nodrošināšanai ES atbalsta instrumenti ir pārorientēti partnervalstu atbalstam Covid-19 izplatības ierobežošanā un sociālekonomisko seku novēršanai. Piedāvātā institucionālā risinājuma ieviešana un laicīga aģentūras akreditācija rādītu priekšnoteikumus Latvijas aktīvākai iesaistei ES atbalsta projektu realizācijā, lai palīdzētu reaģēt uz partnervalstu pieaugošajām vajadzībām, kā arī sniegtu papildus iespējas Latvijas privātajam un nevalstiskajam sektoram, ko skārusi krīze.

Normatīvais regulējums

Latvijas sniegtās starptautiskās palīdzības principus un kārtību, kādā tā tiek plānota un īstenota, nosaka Starptautiskās palīdzības likums. Tas paredz, ka starptautiskās palīdzības aktivitātes plāno un ievieš ĀM, izmantojot noteiktas apstiprināšanas un vadības procedūras: granta projektu konkurss[[4]](#footnote-4); publiskais iepirkums; brīvprātīga iemaksa; deleģētā sadarbība; Ministru kabineta apstiprinātajos politikas plānošanas dokumentos paredzētās starptautiskās palīdzības aktivitātes u.c. Minētais regulējums attiecas uz ĀM attīstības sadarbības aktivitātēm paredzētā finansējuma īstenošanu.

Valsts pārvaldes iestāžu iesaisti ES ārējās darbības vai starptautisko institūciju finansēto programmu īstenošanā nosaka Likuma par budžetu un finanšu vadību 5.panta trīspadsmitā daļa. Tā paredz, ka kārtību, kādā budžeta finansēta institūcija piedalās Eiropas Savienības un starptautisko institūciju finansēto programmu īstenošanā citā valstī un plāno, un uzskaita projekta finansējumu nosaka Ministru kabinets. Saskaņā ar minēto deleģējumu ir izdoti Ministru kabineta 2009.gada 13.oktobra noteikumi Nr.1161 "Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti", kuri nosaka kārtību, kādā valsts budžeta finansētas iestādes piedalās Twinning un Twinning Light projektu īstenošanā, kā arī to, ka projektu pieteikumu un piedāvājuma koordināciju nodrošina nacionālais koordinators. Saskaņā ar ES finanšu instrumentu PHARE programmas un Pārejas programmas likumā noteikto nacionālais koordinators ir finanšu ministra iecelta amatpersona.

Kārtību, kādā valsts pārvaldes iestādes plāno dalībai attīstības sadarbības, mērķsadarbības u.c. ārvalstu finanšu palīdzības projektos nepieciešamo finansējumu, reglamentē normatīvie akti, kas nosaka valsts budžeta sagatavošanu, t.sk. gadījumos, kad valsts iestādes iegūst tiesības piedalīties attīstības sadarbības, mērķsadarbības vai cita veida projektā (kā vienīgais partneris, vadošais vai sadarbības partneris). Pēc līguma par projekta īstenošanu noslēgšanas valsts budžeta iestādei saskaņā ar Ministra kabineta 2018.gada 17.jūlija noteikumu Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" 24. punktu ir jāiesniedz Finanšu ministrijā pieprasījums līdzekļu piešķiršanai no valsts budžeta 80.00.00 apakšprogrammas.

Izvērtējot citu ES dalībvalstu pieredzi jāsecina, ka gan divpusējo attīstības sadarbības finansējumu, gan ES attīstības sadarbības programmas un projektus dalībvalstīs ievieš un administrē attīstības sadarbības aģentūras. Atsevišķos gadījumos šīs funkcijas veic ārlietu ministriju specializēti departamenti, kuri ieguvuši aģentūras statusu. Pēdējos gados attīstības sadarbību aģentūru izveide notiek arī tajās dalībvalstīs, kas pievienojās ES pēc 2004.gada. Šādas aģentūras ir izveidotas Lietuvā, Čehijā, Slovākijā, Rumānijā, Polijā un Horvātijā. Aģentūras izveides procesā ir arī Igaunija.

|  |
| --- |
| **Lietuvas pieredze: funkciju deleģēšana *Central Project Management Agency* (CPMA)**2017.gadā Lietuva reformēja savu attīstības sadarbības īstenošanas sistēmu, paredzot, ka CPMA sadarbībā ar Lietuvas Ārlietu ministriju ievieš no Lietuvas valsts budžeta finansēto attīstības sadarbības programmu (daļēja konkursu vadība, projektu uzraudzība), kā arī piedalās piedāvājumu izstrādē starptautisko donoru projektu konkursos. Aģentūra:* kopā ar valsts un pašvaldību iestādēm sagatavo piedāvājumus starptautisko donoru finansētiem attīstības sadarbības projektiem (t.sk. ES deleģētās sadarbības projektiem);
* īsteno un administratīvi/ finansiāli pārvalda projektus, ko īsteno Lietuvas valdības un publiskā sektora iestādes un finansē galvenokārt ES vai citi donori;
* organizē mācības un metodikas sagatavošanu citu donoru finansēto attīstības sadarbības projektu īstenošanai;
* vāc un apmainās ar informāciju par starptautiskās attīstības sadarbības projektiem;
* nodrošina Twinning programmas administrēšanu, ieskaitot lielāko daļu nacionālā kontaktpunkta funkciju.

Aģentūras atbalsts valsts pārvaldes iestādēm vai vadošās lomas uzņemšanās projektu administrēšanā ir veicinājusi Lietuvas dalību aizvien lielākā skaitā Twinning projektu, t.sk. vadošā partnera lomā. Kopš 2014.gada Lietuva ir bijusi iesaistīta 111 Twinning projektu īstenošanā, ieņemot 2.vietu starp ES dalībvalstīm. Aģentūra ir arī viena no vadošajām iestādēm ES tehniskās palīdzības projekta Ukrainā ieviešanā: “*Revenue mobilisation” and “Horizontal functions and management*”, kura kopējais budžets ir 29.5 milj. EUR. |

1. **Priekšlikums par atsevišķu attīstības sadarbības aģentūras funkciju uzņemšanos iestādei ar pieredzi ES fondu administrēšanā**

Ņemot vērā Attīstības sadarbības politikas pamatnostādnēs 2016.-2020.gadam noteikto uzdevumu *“Stiprināt Latvijas projektu īstenotāju profesionalitāti, savstarpējo sadarbību un darbības kvalitātes uzlabošanu, jo īpaši spēju iesaistīties EuropeAid, Twinning u.c. lielapjoma daudzgadu projektos, t.sk. kā vadošajiem partneriem”*, ĀM ir vērtējusi iespējamos risinājumus un pasākumus, lai mazinātu šķēršļus Latvijas īstenotāju plašākai iesaistei ES ārējās darbības instrumentu finansētu projektu īstenošanā, t.sk. iespējas nodrošināt Latvijā tādu funkciju pilnvērtīgu izpildi, ko tradicionāli donorvalstīs nodrošina attīstības sadarbības aģentūras.

Ņemot vērā, ka jaunu institūciju veidošana šobrīd nebūtu lietderīga un pamatota valsts pārvaldes reformu plāna kontekstā, ĀM saskata, ka risinājums būtu izmantot esošo Latvijas valsts pārvaldes institucionālo ietvaru, t.i., minēto funkciju izpildi uzņemties jau esošai institūcijai ar atbilstošu pieredzi projektu administrēšanā, un iespējām identificēt un mobilizēt Latvijas ekspertīzi un labās prakses risinājumus.

Lai pretendētu uz ES ārējās darbības instrumentu finansētu attīstības sadarbības projektu un programmu administrēšanu/īstenošanu gan tiešā, gan (jo īpaši) netiešā (deleģētā) sadarbībā, organizācijai ir jāspēj izpildīt virkne priekšnosacījumu. Tāpēc šādas funkcijas būtu jāuzņemas organizācijai ar iepriekšēju pieredzi ES fondu līdzfinansēto projektu administrēšanā.

Līdzīgi kā administrējot ES struktūrfondu un Kohēzijas fonda projektus, lai Eiropas Komisija varētu uzticēt ES ārējā finansējuma budžeta izpildi (programmas un projektus) dalībvalstu iestādēm vai organizācijām un slēgt konkrētus nolīgumus (t.i. netiešās pārvaldības iemaksu nolīgumus), vienlaikus nodrošinot noteiktu ES finansiālo interešu aizsardzības līmeni, saskaņā ar Eiropas Parlamenta un Padomes 2018. gada 18. jūlija Regula (ES, Euratom) 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 tiek veikts iestādes vai organizācijas deviņu pīlāru izvērtējums. Šie pīlāri saistīti ar 1) efektīvu iekšējās kontroles sistēmu; 2) grāmatvedības sistēmu; 3) neatkarīgu ārējo revīziju; kā arī noteikumiem un procedūrām, kuras attiecas uz 4) finansējuma nodrošināšanu no ES līdzekļiem dotāciju veidā; 5) iepirkumiem; 6) finanšu instrumentiem; kā arī 7) izslēgšanu no piekļuves finansējumam; 8) informācijas par saņēmējiem publiskošanu un 9) personas datu aizsardzību.

Izvērtējot augstāk minētos kritērijus, kā arī ņemot vērā atbilstošu profesionālo kapacitāti, ĀM vērtējumā visefektīvāk un ar vismazākajiem resursiem tos varētu ieviest CFLA.

CFLA ir finanšu ministra pakļautībā esoša tiešās pārvaldes iestāde, kas administrē Latvijas attīstībai nozīmīgus ES struktūrfondu un Kohēzijas fonda līdzfinansētus projektus, kā arī nodrošina citu finanšu instrumentu projektu īstenošanas uzraudzību. CFLA savu darbību uzsāka 1997.gadā, administrējot trīs Phare programmas ar kopējo finansējumu 28 miljoni EUR, kad tajā strādāja pieci darbinieki. 2020.gadā CFLA ir 403 amata vietas un kopējais līdz šim brīdim administrēto finanšu investīciju apjoms ir 5,99 miljardi EUR.

Saskaņā ar ES struktūrfondu un Kohēzijas fonda 2014.-2020. gada plānošanas perioda vadības likumu ES fondu 2014.– 2020.gada plānošanas periodā CFLA tika uzticēta vienīgās nacionālās sadarbības iestādes funkcijas. ES fondu 2014.-2020.g. plānošanas perioda vadības un kontroles sistēmu ir auditējusi nacionālā ES fondu revīzijas iestāde, kas 2015. gada 10. jūnijā sniedza pozitīvu atzinumu, un 2015. gada 30. jūnijā ir apstiprinājis Ministru kabinets. CFLA stiprās puses ir pieredze un profesionalitāte valsts pārvaldes, pašvaldības, komersantu, nevalstiskā sektora, fizisko personu projektu administrēšanā, kā arī pieredze daudznozaru aktivitāšu ietvaros (piem. tehniskā palīdzība, veselības aprūpe, satiksmes drošība, ostu infrastruktūra, informācijas un komunikāciju tehnoloģijas, ūdenssaimniecība, hidrotehniskās būves, kultūras objekti, atkritumu apsaimniekošana u.c. jomas). CFLA ir administrējusi vairākas ārvalstu finanšu instrumentu programmas – Phare/Pārejas programma, Šengenas konvencijas finanšu programma, Eiropas Ekonomikas Zonas finanšu instruments un Norvēģijas valdības divpusējais finanšu instruments, Latvijas un Šveices sadarbības programma, Solidaritātes un migrācijas plūsmu pārvaldīšanas pamatprogramma. CFLA ir izveidota efektīva, lietderīga un ekonomiska iekšējās kontroles sistēma, tiek izmantota grāmatvedības sistēma, kas sniedz precīzu, pilnīgu un uzticamu informāciju, balstoties uz starptautiskajiem grāmatvedības standartiem, kā arī iestāde ir pakļauta neatkarīgai ārējai revīzijai.

CFLA kā attīstības sadarbības projektu koordinators veicinātu administratīvā sloga samazināšanu, kopumā nodrošinot vienotu pieeju potenciālo projekta īstenotāju konsultēšanā, vienlaikus ņemot vērā arī katra īstenojamā projekta lielumu, sarežģītību un specifiskās prasības, kā arī nodrošinot vienotu pieeju kontrolēm un uzraudzībai. Papildus jāuzsver, ka sadarbība ar CFLA potenciālajiem projektu iesniedzējiem vai partneriem būtu brīvprātīga.

CFLA šobrīd veic šādas funkcijas:

* ES struktūrfondu un Kohēzijas fonda 2014.–2020.g. plānošanas perioda (ES fondi 2014–2020) un ES fondu 2007.–2013.gada plānošanas perioda (ES fondi 2007–2013) sadarbības iestādes funkcijas;
* Publiskās un privātās partnerības (PPP) uzraudzības institūcijas un kompetences centra funkcijas;
* Citas ar ārvalstu finanšu līdzekļu administrēšanu saistītas funkcijas.

CFLA uzņemoties ziņojumā minētās funkcijas, tiktu nodrošināts projektu administrēšanas atbalsts valsts pārvaldes institūcijām, PSO un komersantiem, kuri ir ieinteresēti iesaistīties ES ārējās darbības instrumentu finansētu projektu ieviešanā. CFLA nodrošinātu koordinētāku un koncentrētāku sadarbību minēto projektu iesniegšanā un īstenošanā. Izvērtējot lietderības, ekonomiskās pamatotības un efektivitātes principus, CFLA piedāvātu ilggadējā profesionālā pieredzē balstītu konsultatīvu atbalstu projektu piedāvājumu izstrādes koordinēšanā, iesniegšanā un projektu administrēšanā.

Valsts pārvaldes iestādes, PSO un komersanti ar pietiekamu projektu vadības kapacitāti un pieredzi attīstības projektu plānošanā un īstenošanā arī turpmāk patstāvīgi izstrādātu, iesniegtu un īstenotu projektus ES attīstības sadarbības finanšu instrumentos.

Šāds risinājums, cita starpā, būtu piemērojams arī gadījumos, kad projekta saturisko ekspertīzi nodrošinošās institūcijas ieskatā būtu lietderīgi iesaistīties tikai konkrētu projekta aktivitāšu ieviešanā, neuzņemoties visa projekta īstenošanu vai galvenā partnera lomu, to uzticot starptautiskajam partnerim, kā arī gadījumos, kad nepieciešamību ievērot prasības konstitucionālo un neatkarīgo iestāžu darbam, kas ir noteiktas starptautiskajos un nacionālajos tiesību aktos.

3.tabula

**Funkciju sadalījums starp iesaistītajām institūcijām Eiropas Savienības attīstības sadarbības finanšu instrumentu īstenošanā**

|  |  |  |
| --- | --- | --- |
| **CFLA funkcijas** | **ĀM** | **Iesaistītās institūcijas** |
| **Mērķsadarbības (Twinning) projekti** |
| **Atbalsts valsts pārvaldes iestāžu dalībai ES finansētajos mērķsadarbības (Twinning) projektos.** * vienotas valsts pārvaldes iestāžu profilu/ekspertīzes jomu un ar to saistīto speciālistu kataloga/ datu bāzes izveide un uzturēšana;
* apmācības valsts pārvaldes iestādēm par Twinning projektu sagatavošanu un ieviešanu, t.sk. rokasgrāmatas izstrāde un cits metodiskais atbalsts;
* tālākajā darbībā - Twinning projektu administrēšanas pakalpojumu piedāvājums valsts pārvaldes iestādēm, kas piedalās Twinning projektos;
* tālākajā darbībā –nepieciešamības gadījumā un ja tas atbilst lietderības principiem un ir ekonomiski, produktīvi un efektīvi, CFLA dalība Twinning projektu konkursos kā vadošai iestādei, piesaistot valsts pārvaldes iestāžu ekspertīzi;
* tālākajā darbībā Nacionālā koordinatora mērķsadarbības projektu jautājumos funkcijām pārskatīšana sadarbībā ar FM.
 | **Kā atbildīgā iestāde par attīstības sadarbības politikas plānošanu un ieviešanu**:* nodrošina Latvijas attīstības sadarbības prioritāšu iekļaušanu ES attīstības sadarbības plānošanas un programmēšanas dokumentos, uz kuru pamata tiek sagatavotas ES finansētas programmas un projekti, t.sk. Twinning;
* veic izvērtējumu par Latvijas projektu īstenotāju iesaistes iespējām izsludinātajos Twinning konkursos;
* sekmē atbalstu Latvijas ekspertīzei partnervalstīs;
* veicina sadarbības iespējas ar citu valstu projektu ieviesējiem
 | **Valsts pārvaldes iestādes kā galvenie Twinning projektu ieviesēji:** * saņem CFLA metodisko atbalstu, piedaloties un ieviešot Twinning projektus;
* saņem CFLA projektu administrēšanas pakalpojumus, ja šajā jautājumā trūkst kapacitātes;
* tālākajā darbībā - piedalās CFLA kā vadošās iestādes administrētos Twinning projektos, nodrošinot iespējas koncentrēties tikai uz saturiskajiem projekta aspektiem.
* Valsts pārvaldes iestādes ar pietiekamu projektu vadības kapacitāti un pieredzi attīstības projektu plānošanā un īstenošanā arī turpmāk patstāvīgi izstrādā, iesniedz un īsteno Twinning projektus.

**Finanšu ministrija** – Twinning nacionālais kontaktpunkts pilda Twinning projektu rokasgrāmatā noteiktās nacionālā koordinatora funkcijas:* nodrošina projekta pieteikumu nosūtīšanu institūcijām un piedāvājumu iesniegšanu saņēmējvalstīm,
* sniedz atbalstu projektu piedāvājumu gatavošanā, dalībai vērtēšanas sanāksmēs un institūcijām pilnvaroto institūciju statusa iegūšanai,
* nodrošina informācijas apriti starp Eiropas Komisijas Twinning sekretariātu, Latvijas institūcijām un citu valstu institūcijām u.c.).

**Valsts administrācijas skola un Valsts kanceleja:** * informatīvā atbalsta nodrošināšana par valsts pārvaldes speciālistiem, un to potenciālo iesaisti Twinning projektos;
* atbalsts un valsts pārvaldes institūciju ekspertu apmācība.
 |
| **ES ārējās darbības instrumentu finansētie projekti (grantu un iepirkumu konkursi)** |
| **Atbalsts valsts pārvaldes institūcijām, PSO un komersantiem, kuri ir ieinteresēti iesaistīties ES ārējās darbības finansēto instrumentu (t.sk. granti un iepirkumi) projektu ieviešanā:** * apzinātas Latvijas projektu ieviesēju intereses un iespējas piedalīties ES attīstības sadarbības projektos;
* atbilstoši interesei apkopota informācija par ES (*EuropeAid*) izsludinātajiem konkursiem;
* tālākajā darbībā – sniegts metodiskais atbalsts par projektu piedāvājumu sagatavošanu administrēšanu un vadību;
* tālākajā darbībā – nodrošināt projektu finanšu vadību, ja attiecīgās pakalpojumu izmaksas ir attiecināmas no projektam piešķirtā finansējuma;
* tālākajā darbībā – nepieciešamības gadījumā un ja tas atbilst lietderības principiem un ir ekonomiski, produktīvi un efektīvi, CFLA dalība ES attīstības sadarbības projektos, projektu konkursos kā vadošai iestādei, piesaistot Latvijas projektu īstenotāju ekspertīzi.
 | **Kā atbildīgā iestāde par attīstības sadarbības politikas plānošanu un ieviešanu**:* nodrošina Latvijas attīstības sadarbības politikas prioritāšu iekļaušanu ES attīstības sadarbības politikā, t.sk. iesaistoties ES kopīgās plānošanas procesos partnervalstīs;
* nodrošina iesaistes iespēju analīzi un veicināšanu ES ārējās darbības finanšu instrumentu izvērtēšanas un plānošanas procesos;
* sekmē atbalstu Latvijas projektu īstenotājiem partnervalstīs;
* veicina sadarbības iespējas ar citiem donoriem.
 | **Valsts pārvaldes institūcijas, PSO un komersanti:** * ja nepieciešams, saņem CFLA metodisko atbalstu, piedaloties un ieviešot ES attīstības sadarbības projektus;
* piedalās CFLA kā vadošās iestādes administrētos ES attīstības sadarbības projektos;
* patstāvīgi izstrādā, iesniedz un īsteno ES ārējās darbības instrumentu finansētus projektus, attiecīgi par to informējot attīstības sadarbības koordinatoru – CFLA.
 |
| **ES pīlāru izvērtējums** |
| **Eiropas Komisijas akreditācijas procesa uzsākšana pilntiesīgas attīstības aģentūras statusa iegūšanai.** | Nodrošina atbalstu izvērtēšanas procesam, sadarbojoties ar Eiropas Komisijas atbildīgo ģenerāldirektorātu.  |  |

ĀM saskaņā ar Starptautiskās palīdzības likumu joprojām būs atbildīgā iestāde par attīstības sadarbības politikas plānošanu un īstenošanu, t.sk. nodrošinot Latvijas pārstāvību ES, Ekonomiskās sadarbības un attīstības organizācijas (OECD) un citu starptautisko organizāciju līmenī, kā arī nodrošinot ĀM budžeta programmas 07.00.00 “Attīstības sadarbības projekti un starptautiskā palīdzība” īstenošanu.

1. **Turpmākā rīcība**

Normatīvais regulējums

Lai nostiprinātu CFLA kā attīstības sadarbības aģentūras statusu Latvijas normatīvajos aktos:

* nepieciešams izstrādāt grozījumus Starptautiskās palīdzības likumā, nosakot galvenos principus valsts pārvaldes iestāžu dalībai ES ārējās darbības un starptautisko institūciju finansēto attīstības sadarbības programmu īstenošanā, kā arī CFLA lomu saskaņā ar ziņojumā minēto;
* saskaņā ar Likumu par budžetu un finanšu vadību izstrādāt Ministru kabineta noteikumus, kuri nosaka kārtību, kādā budžeta finansētas institūcijas piedalās ES un starptautisko institūciju finansēto programmu īstenošanā citā valstī un plāno un uzskaita projekta finansējumu, kā arī CFLA lomu saskaņā ar ziņojumā minēto;
* izstrādājot turpmākos politikas plānošanas dokumentus attīstības sadarbības jomā (Latvijas Attīstības sadarbības politikas pamatnostādnes 2021.-2025.gadam) ir jāņem vērā jaunās funkcijas;
* jāveic izmaiņas CFLA darbību regulējošos normatīvajos aktos (nolikums, reglaments, darbības stratēģija);
* jāizvērtē nepieciešamība aktualizēt atbildības sadalījumu Nacionālā koordinatora mērķsadarbības projektu jautājumos funkcijām Ministru kabineta 2009.gada 13.oktobra noteikumos Nr.1161 “Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti” un finanšu ministra rīkojumā par nacionālo koordinatoru saistībā ar plānoto sadarbību ar CFLA šajā informatīvajā ziņojumā norādītajās jomās.

Nepieciešamie cilvēkresursi

Ziņojumā minēto funkciju izpildei CFLA būtu indikatīvi nepieciešami šādi cilvēkresursi:

1. **sagatavošanās fāze** (līdz 2020.gada 31.decembrim) – viens pilna laika darbinieks (eksperts), kas koordinē attīstības sadarbības aģentūras funkciju uzsākšanu, saistīto dokumentu sagatavošanu un saskaņošanu, kā arī konkrētu uzdevumu veikšanu;
2. **ieviešanas fāze** (no 2021.gada 1.janvāra) –divi pilna laika darbinieki (vecākie eksperti) + *ad hoc* (pēc nepieciešamības) piesaistītie CFLA darbinieki:

2.1) ekspertīzes kataloga, finansējuma avotu datu bāzes uzturēšana un finansējuma iespēju monitorings;

2.2) potenciālo ieinteresēto pušu informēšana par iespējām pieteikties konkursos;

2.3) konsultatīvs atbalsts projektu iesniedzējiem;

2.4) pīlāra aģentūras akreditācijas process – sākotnējā pieteikuma sagatavošana, pīlāra akreditācijas audita sagatavošana, sadarbība ar akreditācijas auditoriem, informācijas sagatavošana turpmākajiem posmiem, koordinācija ar Eiropas Komisiju.

CFLA jauno funkciju īstenošanai nepieciešamās divas papildu amata vietas tiks nodrošinātas, nepalielinot kopējo amata vietu skaitu resorā. No jaunizveidoto amata vietu pretendentiem tiks sagaidītas labas svešvalodu zināšanas, labas organizatoriskās spējas, komunikācijas iemaņas, kā arī vēlama iepriekšēja pieredze starptautisku projektu un/vai sadarbības programmu administrēšanā.

Nepieciešamais finansējums

Lai nodrošinātu ziņojumā minēto funkciju izpildi, CFLA nepieciešams valsts budžeta finansējums, t.sk. piesaistāmo cilvēkresursu atalgojumam, pīlāra akreditācijas auditam, dalībai tīklošanās un informatīvajos pasākumos, vietējo informatīvo pasākumu organizēšanai, tehniskajam nodrošinājumam, u.c. saistītajām izmaksām. CFLA no esošajiem budžeta līdzekļiem (apakšprogramma 38.01.00 “Eiropas Savienības pirmsstrukturālo, strukturālo un citu finanšu instrumentu koordinācija”) nodrošinās sagatavošanās fāzes izdevumus 2020.gadā.

4.tabula

Nepieciešamais papildu finansējums un papildu amata vietas

|  |  |  |  |
| --- | --- | --- | --- |
| **Izdevumu pozīcija/ budžeta gads** | **2021.gads** | **2022.gads** | **2023.gads un turpmāk** |
| **1. Atlīdzība (2 vecākie eksperti (1 amata vieta no 2021.gada 2.pusgada): 32. saime “Projektu vadība” III A, 11. mēnešalgas grupa, maksimālā mēnešalga 1382 EUR)** | **34147** | **45529** | **45529** |
| Alga + DD VSAOI | 30869 | 41158 | 41158 |
| Prēmija + DD VSAOI | 1672 | 2229 | 2229 |
| Atvaļinājuma pabalsts + DD VSAOI | 1286 | 1715 | 1715 |
| Veselības apdrošināšana | 320 | 427 | 427 |
| **2. Darba vieta (ierīkošana 1 amata vietai)** | **2000** |  |  |
| Monitors  | 340 |  |  |
| Plānais klients | 125 |  |  |
| Galds  | 300 |  |  |
| Krēsls | 200 |  |  |
| Plaukts, atvilktņu bloks | 205 |  |  |
| Skapis | 100 |  |  |
| Mobilais telefons | 150 |  |  |
| Citrix license | 260 |  |  |
| Doclogix licence | 220 |  |  |
| Microsoft licence | 100 |  |  |
| **3. Uzturēšanas izmaksas** | **4200** | **5600** | **5600** |
| Telpu noma, komunālie izdevumi | 3750 | 5000 | 5000 |
| Papīrs | 30 | 40 | 40 |
| Kancelejas preces | 45 | 60 | 60 |
| Saimniecības preces | 30 | 40 | 40 |
| Apsardze | 23 | 30 | 30 |
| Telefons  | 22 | 30 | 30 |
| Licenču atjauninājumi | 300 | 400 | 400 |
| **4. Ārvalstu komandējumi** (12-14 kom.), t.sk., viesnīcas, aviobiļešu, transporta, dienas naudas, apdrošināšanas izdevumi | **11840** | **11840** | **11840** |
| **5. Tulkošana** (~440 lapas \* vid. 8 EUR - 10 EUR) | **3500** | **3500** | **3500** |
| **6. Dalības maksa nozares profesionālajās sadarbības platformās** | **5000** | **5000** | **5000** |
| **7. Akreditācijas audits (EK deleģētie līgumi attīstības sadarbības jomā)** | **30000** |  |  |
| **Kopā** | **90687** | **71469** | **71469** |

Ārlietu ministrs E. Rinkēvičs

Vīza: valsts sekretāra p.i. A.Lots

Berķe 67016418

inguna.berke@mfa.gov.lv

1. Informatīvs un konsultatīvs atbalsts komersantiem tiktu sniegts, ievērojot vienlīdzīgu atbalstu visiem privātā sektora dalībniekiem, bet vienlaikus nodrošinot funkciju nošķirtību (nepārklāšanos) attiecībā pret Latvijas Investīciju attīstības aģentūras piedāvātajiem atbalsta pakalpojumiem, kas ir mērķēti uz komersantiem. Skat. turpmāk ziņojumā sniegto informāciju. [↑](#footnote-ref-1)
2. Informatīvais ziņojums "Par Attīstības sadarbības politikas pamatnostādņu 2016.-2020. gadam” īstenošanas starpposma novērtējumu [↑](#footnote-ref-2)
3. Ierobežotā ĀM finansējuma dēļ granta konkursos pēdējos gados ir bijis iespējams atbalstīt tikai aptuveni 1/3 – 1/5 daļu no pieteikumiem [↑](#footnote-ref-3)
4. Ministru kabineta 2020. gada 3. marta noteikumi Nr. 123 "Granta projektu konkursu īstenošanas kārtība". [↑](#footnote-ref-4)